《和曾涤生侍郎会合诗》
清代·罗泽南

人生如荷露，聚散无常期。矧当争战后，死生不可知。

寇盗起粤管，蚩尤扬天旗。承平二百载，文武争恬嬉。

以此长驱入，天下喧鼓鼙。江汉吼鼋鼍，金陵窟狐狸。

谁敢撄其锋，卵翼我黔黎。天子诏令下，侍郎起南维。

水师驶凫鹢，陆师飞熊罴。旧交入帷幕，经济酬所知。

老筠与腐公，朝夕参军机。军旅我未学，末座聊追随。

忆昔癸丑夏，妖氛逼江西。老筠偕我出，往助岷公威。

贼闻胆已落，一战旋解围。筠车汉水回，我马吉水归。

共知才不逮，誓各隐衡嶷。待郎何慇勤，葑菲不我遗。

更得塔将军，拔之由偏裨。忠勇冠三军，士气随转移。

甲寅六月初，旌旗下湘矶。洞庭倒巨浪，大江燃灵犀。

岩岩半壁山，滔滔富池湄。长江沈铁锁，荆楚复藩篱。

射蛟浔阳江，王师欲东之。胡为江水沸，长鬣鼓鲸鲵。

封姨吐鬼火，坚城顿雄师。物论遂纷纷，尤吹腐公疵。

成败以论人，西施亦可媸。蕲黄何迢迢，锁钥者阿谁。

贼旌复西指，鄂渚填积尸。东道广与饶，浙闽路嵚巇。

贼又捣其虚，多方令我疲。侍郎曰否否，祸者福之基。

丈夫誓许国，艰险复何辞。旌节驻匡庐，楼船修彭蠡。

塔公拟西征，我兵靖东陲。堂堂数路出，不自惜奔驰。

调度虽有方，未免伤睽违。老筠知其故，翻然出书帏。

欲纡侍郎忧，用慰腐公思。我方战信水，不得晤须眉。

斯人既未死，世事尚可为。嗟哉贼势猖，六年已于兹。

长江几千里，嗷嗷鸿雁飞。吴人或越奔，南人复北栖。

父子不相见，妻孥长别离。何时清寰宇，大旱慰云霓。

普天儿女子，共作会合诗。

作者简介：（1807—1856）湖南湘乡人，字仲岳，号罗山。咸丰元年，由附生举孝廉方正。倡办团练与太平军对抗，后为湘军将领，转战鄂、湘、赣三省。官至布政使。在武汉中炮死。谥忠节。起兵前讲学乡里，好程朱理学，所部将校多其弟子，后多为湘军将领。